b'\n_START_ARTICLE_\nVede\xc5\xbeevanje\n_START_PARAGRAPH_\nVede\xc5\xbeevanje je postopek, v katerem se napovedujejo dogodki, ki se bodo zgodili v prihodnosti.\n_START_SECTION_\nZgodovina vede\xc5\xbeevanja\n_START_PARAGRAPH_\nNekatere oblike vede\xc5\xbeevanja izhajajo \xc5\xbee iz pradavnine. Verjeli so, da se da usoda razbrati z opazovanjem raznih znamenj, kot so npr. vedenje \xc5\xbeivali, vremenski vzorci in pojavi... Iz palic, kosti, amuletov in kamnov so si izdelali orodja, ki so slu\xc5\xbeila kot pripomo\xc4\x8dki za priklic vizij._NEWLINE_Kitajska vede\xc5\xbeevalska praksa sega do prazgodovine. Obstajajo najdbe in dokazi, ki govorijo o tem, da so Kitajci prihodnost napovedovali iz razpok na kosteh \xc5\xbertvenih \xc5\xbeivali in \xc5\xbeelvjih oklepov, ki so jih segrevali z \xc5\xbeare\xc4\x8dim \xc5\xbeelezom. Kitajski cesar Fuxi je postavil sistem osmih trigramov, za katere je dobil navdih z opazovanjem \xc4\x8drt na hrbtu \xc5\xbeelve. Iz trigramov so kasneje izpeljali sistem heksagramov \xe2\x80\x93 Yijing._NEWLINE_Ljudstva iz severa Evrope so si vede\xc5\xbeevala z runami. Rune so \xc4\x8drke starih Germanov, skandinavskih narodov in anglosaksoncev. Prvi zapisi o runah izhajajo iz 3. st.n.\xc5\xa1._NEWLINE_Stari Grki so se pred vsako pomembnej\xc5\xa1o odlo\xc4\x8ditvijo odpravili po nasvet v Apolonovo sveti\xc5\xa1\xc4\x8de, prero\xc4\x8di\xc5\xa1\xc4\x8de Delfi. Sve\xc4\x8denica Pitija je pod vplivom opojnih plinov, ki so izparevali iz zemeljske razpoke, padla v trans. V transu so se ji prikazovale vizije prihodnosti. Gr\xc5\xa1ki filozofi in matematiki so prou\xc4\x8devali astrologijo. Znanje Babiloncev in Egip\xc4\x8danov so nadgradili in s tem postavili temelj srednjeve\xc5\xa1ke arabske in zahodne astrologije. Uporaba prerokovalskih ved v starem Rimu je bila odvisna od trenutne vladajo\xc4\x8de oblasti. Nekateri vladarji so prerokovalce podpirali in se z njimi posvetovali, drugi so jih preganjali, tudi s smrtnimi kaznimi. Pred izredno pomembnimi odlo\xc4\x8ditvami, \xc5\xa1e posebej tistimi, ki so bile povezane z bitkami, pa je bilo priljubljeno prerokovanje iz drobovja zaklanih \xc5\xbeivali.\n_START_SECTION_\n\xc5\xa0irjenje vede\xc5\xbeevalskih tehnik\n_START_PARAGRAPH_\n\xc5\xa0irjenje vede\xc5\xbeevalskega znanja skozi zgodovino je mo\xc4\x8dno zavirala tudi nepismenost, tako da je bilo \xc5\xa1irjenje v veliki meri odvisno od ustnega izro\xc4\x8dila. Ko se je pismenost pove\xc4\x8dala, so za\xc4\x8deli prevajati anti\xc4\x8dna besedila in znanje o vede\xc5\xbeevanju se je za\xc4\x8delo \xc5\xa1iriti hitreje. Izum tiska je pripomogel, da je znanje o vede\xc5\xbeevalskih tehnikah postalo dostopnej\xc5\xa1e, posledi\xc4\x8dno so se za\xc4\x8deli razvijati kompleksnej\xc5\xa1i sistemi. Ker je za tovrstna znanja veliko zanimanja, se lahko ljudje danes u\xc4\x8dijo in uporabljajo vede\xc5\xbeevalske tehnike iz vsega sveta.\n_START_SECTION_\nTehnike vede\xc5\xbeevanja\n_START_PARAGRAPH_\nEna najbolj priljubljenih tehnik vede\xc5\xbeevanja je vede\xc5\xbeevanje iz kart ali kartomantika. Poznamo ve\xc4\x8d vrst prerokovalnih kart, npr. tarot karte, ciganske karte. Za vede\xc5\xbeevanje pa lahko uporabljamo tudi obi\xc4\x8dajne igralne karte._NEWLINE_Astrologija je vede\xc5\xbeevalska tehnika, ki temelji na izdelavi horoskopa. Horoskop se izdela za \xc4\x8das in kraj rojstva osebe, dr\xc5\xbeave ali dogodka._NEWLINE_Pri vede\xc5\xbeevanju iz kavine usedline razlagamo pomen vzorcev, ki se pojavijo na usedlini. Vsak del skodelice ima svojo simboliko. Del okrog ro\xc4\x8daja predstavlja spra\xc5\xa1evalca, del desno od ro\xc4\x8daja predstavlja partnerstvo. Del proti dnu skodelice predstavlja preteklost, del proti zgornjemu robu pa predstavlja sedanjost in prihodnost._NEWLINE_S starodavno vede\xc5\xbeevalsko tehniko Yijing odgovor na zastavljeno vpra\xc5\xa1anje poi\xc5\xa1\xc4\x8demo tako, da z \xc5\xberebanjem rmanovih stebelc ali metanjem kovancev sestavimo heksagram. Opis in razlago iz\xc5\xberebanega heksagrama pa si preberemo v Knjigi premen._NEWLINE_Vede\xc5\xbeevanje iz dlani ali hiromantika temelji na analizi poteka \xc4\x8drt na rokah. Poleg \xc4\x8drt pa je pomembna tudi \xc4\x8dvrstost roke, stisk roke, blazinice na prstih._NEWLINE_Eden od na\xc4\x8dinov vede\xc5\xbeevanja je gledanje v kristalno kroglo. Nekateri v kristalni krogli vidijo sence, drugim pa krogla slu\xc5\xbei kot pripomo\xc4\x8dek za umiritev uma in sprostitev.'